**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.09.2021, ora 08.00 – 21.09.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.09.2021, ora 07.00**

**RÂURI**

**Debitele au fost** **în scădere uşoară**, exceptând râurile din bazinele hidrografice: Caraş, Nera, Cerna, Jiu, Olt inferior, Vedea, Râmnicu Sărat, Putna, Bârlad, Prut şi râurile din Dobrogea, unde au fost relativ staţionare, iar pe cursurile mijlocii și inferioare ale Vişeului, Izei şi Mureşului şi pe cursurile inferioare ale Someşului, Timişului şi Siretului debitele au fost în creştere prin propagare.

Creşteri de niveluri şi debite ca urmare a precipitațiilor căzute în interval şi propagării s-au înregistrat pe unele râuri mici din jumătatea de vest a țării şi din Dobrogea.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, pe cursul mijlociu al Mureșului și pe cursurile superioare ale Ialomiţei şi Bistriței și mai mici (sub 30% din normalele lunare) pe râurile din bazinele hidrografice: Tazlău, Bârlad și pe afluenții Prutului.

În interval a fost emisă o **atenționare hidrologică** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în scădere uşoară**, exceptând râurile din sudul Banatului, Oltenia, Muntenia, sudul şi estul Moldovei şi râurile din Dobrogea, unde vor fi relativ staţionare, iar pe cursurile inferioare ale Mureşului şi Timişului debitele vor fi în creştere prin propagare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 20-21.09.2021 a fost în scădere, având valoarea de 2550 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staționar (2550 m3/s).**

În aval de Porţile de Fier debitele vor fi în creştere pe sectorul Gruia-Calafat şi în scădere pe sectorul Bechet-Tulcea.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 20.0 mc/s;

-r. Dâmbovița: ac. Văcărești: 7.0 mc/s;

-CA2: 2.0 mc/s;

-Der. Mircea Vodă: 1.3 mc/s.

**A.B.A. Prut-Bârlad**-**Județul Vaslui:**

-Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Crişuri**

Debitul râului Barcău în secțiunea Nușfalău este 0.28 mc/s.

Debitul râului Crișul Alb în secțiunea Crișcior este 1.75 mc/s.

**2.** **Situaţia meteorologică în intervalul 20.09.2021, ora 08.00 –21.09.2021, ora 06.00**

**În ţară,** vremea a fost rece, mai ales în vest, nord și centru, cu abateri termice negative față de mediile climatologice de până la 7...10 grade; excepție a făcut extremitatea de sud, unde a fost în continuare cald. Cerul a avut înnorări și a plouat izolat în nord și pe arii extinse în rest. Au fost mai ales averse, care s-au deplasat, în special pe parcursul zilei, de la vest către est. În sud și sud-est au fost și dezvoltări noroase convective ce au determinat fenomene electrice, frecvente și asociate cu cantități de precipitații mai însemnate în Dobrogea (peste 15...20 l/mp). Vântul a avut unele intensificări în Oltenia, Muntenia și Dobrogea (rafale în general între 45 și 55 km/h), dar și pe crestele montane (viteze mai mari, ce au atins 100 km/h în vestul Carpaților Meridionali). Temperaturile maxime s-au încadrat între 11 grade la Rădăuți, Suceava și Câmpeni și 30 de grade la Zimnicea, Bechet și Turnu Măgurele, iar la ora 06.00 se înregistrau 3 grade la Baia Mare, Batoș, Dej și Târgu Lăpuș și 14 grade la Constanța-dig.

**Observaţie:** în intervalul de diagnoză au fost în vigoare 7 mesaje de atenționare cod galben pentru fenomene meteorologice periculoase imediate, 4 emise de SRPV Constanța și câte 1 emisă de SRPV Sibiu, SRPV Cluj și SRPV Timișoara.

**La Bucureşti,** valorile termice diurne au marcat o scădere față de ziua precedentă, astfel încât vremea s-a apropiat de normalul termic al acestei perioade. Cerul s-a înnorat treptat, iar în orele serii și noaptea au fost ploi slabe de scurtă durată. Vântul a suflat slab și moderat. Temperatura maximă a fost de 22 de grade la Afumați și Băneasa și 25 de grade la Filaret, iar la ora 06.00 se înregistrau 10 grade la Băneasa și 11 grade la Filaret și Afumați.

**3. Prognoza meteorologică în intervalul 21.09.2021, ora 08.00–22.09.2021, ora 8.00**

**În ţară,** valorile termice vor fi în scădere față de intervalul anterior în sud și sud-est, astfel încât vremea va deveni rece în cea mai mare parte a teritoriului. Cerul va avea temporar înnorări și va ploua ziua, izolat, cu precădere în jumătatea sudică, iar noaptea, local, mai ales în nord-vestul teritoriului. La altitudini mari vor fi posibile precipitații sub formă de lapoviță și ninsoare. Vântul va sufla slab și moderat, cu intensificări la munte, în special pe creste, iar cu viteze mai mici pe litoral și în nordul Moldovei. Temperaturile maxime vor fi cuprinse între 11 și 23 de grade, iar cele minime între 1 și 11 grade, mai scăzute, spre -1 grad, în estul Transilvaniei, unde se va produce brumă. Dimineața și noaptea pe suprafețe mici se va forma ceață.

**La Bucureşti,** valorile termice vor scădea semnificativ față de intervalul anterior, astfel încât vremea va deveni rece pentru această dată. Temperatura maximă va fi de 17...18 grade, iar cea minimă de 7...9 grade. Cerul va avea temporar înnorări şi doar cu totul trecător va ploua slab. Vântul va sufla slab și moderat.

***II. CALITATEA APELOR***

**Pe râurile interioare**

**A.B.A. Crişuri** informează că la data de 20.09.2021, la ora 12:15, a fost primită o sesizare telefonică despre o posibilă poluare (butoaie de combustibil, metale grele toxice, cauciucuri) a unui mic lac din apropierea râului Crişul Repede din zona industrială a municipiului Oradea, jud. Bihor. A fost anunțată echipa de intervenții la poluări accidentale din cadrul A.B.A. Crişuri, care s-a deplasat pe teren pentru investigații. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează telefonic că la data de 20.09.2021, în jurul orei 11:45, s-a produs un incendiu la bordul navei Max Monrovia (pavilion Liberia) acostată în Dana 52 a portului Constanța. Incendiul a fost stins în jurul orei 12:45, de echipajul navei şi I.S.U. Dobrogea. Nu s-au înregistrat victime.

**G.N.M.-C.J. Constanța** informează telefonic că la data de 21.09.2021, în jurul orei 00:00, ca urmare a unui trăznet s-a produs un incendiu la fabrica de pâine din Satu Nou, comuna Mircea Vodă. A ars o hală de producție cu suprafața de 1800 mp, în care se aflau utilaje de fabricare a pâinii. Nu a fost afectat rezervorul de combustibil, nu s-au înregistrat victime.

**Agenţia Naţională pentru Protecţia Mediului** informează că din rezultatele analizelor efectuate în intervalul 17-19.09.2021 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 17.09.2021 la staţiile: B-1, B-2, B-4, B-5** (municipiul București)**, B-7** (orașul Măgurele)**, DJ-3** (municipiul Craiova), **SV-1** (municipiul Suceava), **TR-1** (municipiul Alexandria) și **TR-3 (**municipiul Turnu Măgurele).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT